
Ciprofloxacin 1a Pharma 250 mg filmtabletta

Ciprofloxacin 1a Pharma 500 mg filmtabletta

Ciprofloxacin 1a Pharma 750 mg filmtabletta

Mielőtt elkezdené gyógyszerét alkalmazni, olvassa el figyelmesen az alábbi betegtájékoztatót!

Tartsa meg a betegtájékoztatót, mert a benne szereplő információkra a későbbiekben is szüksége lehet!

További kérdéseivel forduljon orvosához vagy gyógyszerészéhez!

E gyógyszert az orvos személyesen Önnek írta fel.  A készítményt másoknak átadni nem szabad, mert számukra ártalmas lehet még abban az esetben is, ha tünetei az Önéhez hasonlóak!

Milyen hatóanyagot és segédanyagokat tartalmanakz a Ciprofloxacin 1a Pharma filmtabletták?

Ciprofloxacin 1a Pharma 250 mg filmtabletta

250 mg ciprofloxacin (291 mg ciprofloxacin hidroklorid formájában) filmtablettánként.

Ciprofloxacin 1a Pharma 500 mg filmtabletta

500 mg ciprofloxacin (582 mg ciprofloxacin hidroklorid formájában) filmtablettánként.

Ciprofloxacin 1a Pharma 750 mg filmtabletta

750 mg ciprofloxacin (837 mg ciprofloxacin hidroklorid formájában) filmtablettánként.

Segédanyagok: 

vízmentes kolloid szilícium-dioxid, magnézium-sztearát, sztearinsav, kroszkarmellóz-nátrium, karboximetil-keményítő-nátrium, povidon, mikrokristályos cellulóz, makrogol 6000, talkum, titán-dioxid (E 171), hipromellóz.

Milyen betegségek gyógyítására alkalmas a Ciprofloxacin 1a Pharma?

A következő, ciprofloxacinra érzékeny kórokozók által okozott, szövődménymentes és szövődményes fertőzések kezelésére felnőtteknek:

légúti fertőzések: pl. egyes tüdőgyulladások, középfülgyulladás, orrmelléküregek fertőzései;

húgyúti fertőzések: pl. húgyhólyaggyulladás, vesegyulladás;

a nemi szervek fertőzései: beleértve az akut, egyszerű gonorrhoeát (tripper), prosztata gyulladást;

hasüregi fertőzések: gyomor-bélfertőzés, az epeutak bakteriális megbetegedése, hashártyagyulladás;

bőr- és lágyrész fertőzések;

csont- és ízületi fertőzések;

súlyos általános fertőzések

csökkent védekező képességű betegek kezelése.

Gyermekeknek és fiatalkorúaknak 5 és 17 év között a cysticus fibrosis Pseudomonas aeruginosa által okozott heveny fellángolása (mukoviszcidózis).

Ebben az életkorban más betegség kezelésére ciprofloxacin adása nem ajánlott.

Hogyan hat a Ciprofloxacin 1a Pharma?

A Ciprofloxacin 1a Pharma antibiotikum.  Hatóanyaga, a ciprofloxacin az un. kinolon típusú antibiotikumok csoport​hoz tartozik.  A kinolonok fő támadáspontja egy bakteriális enzim (giráz), ami a baktérium anyagcse​réjéhez és szaporodásához alapvetően szükséges.  Ennek az enzimnek a gátlása következtében a ciprofloxacin (giráz-gátló) baktériumölő (baktericid) hatást fejt ki a betegség kórokozójára.

Mire kell vigyáznia Ciprofloxacin 1a Pharma alkalmazása előtt?

Ciprofloxacin 1a Pharma-t nem szabad bevenni

a ciprofloxacinnal vagy más kinolon típusú antibiotikummal, ill. a készítmény egyéb összetevőjével szembeni túlérzékenység esetén;

terhesség, vagy szoptatás ideje alatt;

ha Önnél már egyszer ugyanebbe a csoportba tartozó antibiotikum adásával kapcsolatban íngyulla​dás lépett fel;

gyermekeknek és fiatalkorúaknak (5-17 év között), kivéve a cisztikus fibrózis fertőzésének fellángolásakor alkalmazott kezelést;

5 év alatti gyerekeknek.

A gyógyszer bevétele előtt tájékoztassa kezelőorvosát, ha Ön

bármilyen központi idegrendszeri betegségben, pl. epilepsziában szenved;

ha Önnél vagy családi anamnézisében glukóz-6-foszfát-dehidrogenáz enzim hiány (a vörösvértest örökletes anyagcserezavara) szerepel;

volt már íngyulladása, ínfájdalma;

máj-, ill. veseelégtelenségben szenved;

ha Ön myasthenia gravis nevű betegségben szenved!  

Szedhető-e ez a gyógyszer terhesség és szoptatás ideje alatt?

Terhesség alatt nem szabad Ciprofloxacin 1a Pharma-t szedni, mivel hatóanyaga, a ciprofloxacin – mint az más kinolonnál is ismert – állatkísérletekben károsította az utódok terhelésnek kitett ízületeit. 

Szoptatás ideje alatt sem szabad Ciprofloxacin 1a Pharma-t szedni, mivel a ciprofloxacin átjut az anyatejbe és ká​rosíthatja a csecsemőt.

Mire kell idős betegek kezelésénél ügyelni?

Ciprofloxacinnal való kezeléskor íngyulladás vagy ínszakadás (pl. az Achilles-ín szakadása) előfordulhat. Ez elsősorban olyan idős betegeknél volt megfigyelhető, akik egyidejűleg vagy megelőzően mellékvesekéreg-hormon (kortikoszteroid) kezelésben részesültek. Íngyulladás gyanúja esetén hagyja abba a gyógyszer szedését, csökkentse fizikai terhelését, és minderről haladéktalanul tájékoztassa kezelő orvosát.

Idős betegeknek a vesefunkciótól függően, lehet, hogy a kezelőorvos a szokásosnál kisebb adagot rendel.

Mire kell ügyelnie a közlekedésben való részvétel, baleseti veszéllyel járó munka végzése esetén?

Mivel a Ciprofloxacin 1a Pharma szokásos adagja is befolyásolhatja a járművezetési képességet és a baleseti veszéllyel járó munkavégzést, minden esetben orvosa egyedileg dönti el, hogy vezethet-e gépjárművet, vagy kezelhet-e gépeket a kezelés alatt. Ez különösen érvényes a kezelés megkezdésekor, az adag növelésekor, gyógyszerváltáskor, ill. alkoholfogyasztás mellett.

Milyen gyógyszerek egyidejű szedésekor kell figyelni?

Kérjük, tájékoztassa kezelőorvosát, hogy milyen gyógyszert szed, ill. szedett a közelmúltban. Ne feledkezzék meg vény nélkül vásárolt készítményekről sem!

A vas- vagy cink-tartalmú gyógyszerek, a szukralfát, a savkötők, az un. nagy puffer kapacitású gyógyszerek, melyek magnéziumot, alumíniumot vagy kalciumot tartalmaznak, a didanozin, ill. a szájon át adott tápoldatok egyidejűleg szedve csökkentik a ciprofloxacin felszívódását. Ezért a Ciprofloxacin 1a Pharma-t 1-2 órával előbb vagy 4 órával később vegye be, mint az előbb felsorolt gyógyszereket. Ez a korlátozás nem vonatkozik a gyomorsavképződést gátló szerekre (pl. a cimetidin, ranitidin, famotidin hatóanyagúak).

Egyidejű alkalmazás esetén a Ciprofloxacin 1a Pharma megváltoztathatja a teofillin, a nem-szteroid gyulladásgátlók, a ciklosporin, egyes véralvadásgátlók (pl. warfarin), a glibenklamid, a probenicid, a metoklopramid, a mexiletin, a fenitoin, a ropinirol, a diazepám és a metotrexát hatóanyagú gyógyszerek hatását.

Milyen élvezeti cikk, élelmiszer vagy ital fogyasztását kell kerülni?

A Ciprofloxacin 1a Pharma-t nem szabad bevenni tejjel, vagy tejtermékkel (pl. joghurt) és kalciumot vagy magnéziumot tartalmazó gyümölcslével, ui. ezek az élelmiszerek csökkentik a felszívódását. 

Ezért a Ciprofloxacin 1a Pharma-t vagy 1 - 2 órával előbb, vagy legalább 4 órával ilyen élelmiszer fogyasztása után kell bevenni.

Ciprofloxacin 1a Pharma kezelés alatt szeszesitalt fogyasztani tilos!

Hogyan kell a Ciprofloxacin 1a Pharma-t bevenni?

A Ciprofloxacin 1a Pharma adagolását és szedésének időtartamát az orvos határozza meg a betegség súlyossága és a korokozó, a beteg életkora, testsúlya és egyéb betegségei alapján. Általában a napi adagot két részlet-ben kell bevenni. Kövesse kezelőorvosa utasítását!

A filmtablettát összerágás nélkül, egészben, megfelelő mennyiségű folyadékkal (pl. egy pohár vízzel) kell bevenni. A gyógyszer felszívódását a tej és a tejtermékek, ill. a kalciumot vagy magnéziumot tartalmazó gyümölcslevek csökkentik, ezért a gyógyszer bevételéhez kerülendők. A gyógyszert étkezéstől függetlenül is beveheti, de éhgyomorra bevéve gyorsabb a hatóanyag felszívódása. 

Megjegyzés:

Idős betegeknek a fertőzés súlyosságától és a vesefunkciótól függően lehet, hogy az orvos csökkentett adagot rendel.

Beszűkült máj- és/vagy vesefunkció esetén lehet, hogy orvosa csökkentett adagot rendel.

Meddig szedje a Ciprofloxacin 1a Pharma-t?

A kezelés időtartamát az orvos határozza meg, amit a betegség súlyosságához és lefolyásához igazít. Elvileg a kezelés a láztalanság, vagy a tünetek megszűnése után legalább három napig tart. 

Az alacsony adagolás, szabálytalan gyógyszerszedés, vagy a kezelés idő előtti megszakítása veszélyezteti a gyógyulást, akár visszaesést is eredményezhet. Kérjük, tartsa be orvosa utasításait!

Mit kell tennie, ha túl sok Ciprofloxacin 1a Pharma-t vett be?

A készítmény túladagolásának esélye csekély. Igen nagyfokú túladagoláskor, egyes esetekben átmeneti vesekárosodást figyeltek meg. Túladagolás esetén haladéktalanul forduljon orvoshoz, és vigye magával a gyógyszer dobozát! 

Mit kell tennie, ha elfelejtette bevenni gyógyszerét?

Ha elfelejtett bevenni egy adagot, pótolja, mihelyt lehetséges! Ha azonban közel van a következő adag bevételének ideje, ne vegye be az elmulasztott adagot, hanem az előírás szerint folytassa a ke​zelést! Ha több adag maradt ki, a teendőket beszélje meg kezelőorvosával!

Milyen mellékhatások léphetnek fel a kezelés alatt?

Mint minden gyógyszer, a Ciprofloxacin 1a Pharma is okozhat mellékhatásokat.

A kezelés alatt és után fellépő súlyos és tartós hasmenés esetén felvetődik a vastagbélgyulladás (álhártyás colitis) gyanúja. Ebben az esetben a Ciprofloxacin 1a Pharma kezelést azonnal abba kell hagyni, és az orvos által előírt kezelést kell beállítani.

Bélmozgást gátló gyógyszert nem szabad alkalmazni!

Ciprofloxacin kezelés alatt a vizelettel kristályok ürülhetnek. Ennek megelőzése céljából a kezelés ideje alatt fogyasszon sok folyadékot!

A ciprofloxacin nagyon ritka esetben fényérzékenységet válthat ki. Ezért Ciprofloxacin 1a Pharma kezelés alatt kerülje a napfényt vagy UV-fényt (szolárium). Ha ez nem lehetséges, megfelelő óvintézkedésekről gondoskodjon (pl. napfényvédők használata). Ha ennek ellenére fényérzékenységi reakciók lépnének fel (pl. nap leégéshez hasonló bőrreakciók), a gyógyszer szedését hagyja abba, és erről tájékoztassa kezelőorvosát.

Íngyulladás és/vagy ínszakadás, elsősorban az Achilles-ín szakadása, előfordulhat. Ez főleg idős betegeknél, vagy kortikoszteroiddal kezelt betegeknél fordult elő. A fájdalom, vagy a gyulladás első jeleinél a gyógyszer szedését hagyja abba, és az érintett végtagot tehermentesítse! Ha az Achilles-ín az érin​tett, óvatosan járjon el mindkét ín szakadásának elkerülése érdekében.

A Ciprofloxacin 1a Pharma esetenként okozhat allergiás reakciót. Hagyja abba a gyógyszer szedését, ha bőrkiütés, különböző fájdalmak, fekélyesedés vagy viszketés jelentkezne. Amennyiben súlyos allergiás reakció lépne fel (arc- és gége ödéma, légszomj), haladéktalanul forduljon orvoshoz!

A gyógyszer szedésekor ritkán előfordulhatnak még gyomor- és bélpanaszok, szédülés, hallucináció, álmosság, alvászavar, fülcsengés, sárgaság, szapora szívverés. Veseműködési zavar, ill. vérzési rendellenesség is felléphet. Az esetleg jelentkező szag- és íz érzési zavarok a kezelés befejezése után általában elmúlnak. 

Értesítse orvosát vagy gyógyszerészét, ha olyan mellékhatásokat észlel, melyek ebben a betegtájékoztatóban nem szerepelnek.

Hogyan kell a Ciprofloxacin 1a Pharma-t tárolni?

Különleges tárolást nem igényel.

A csomagoláson feltüntetett lejárati időn túl nem szabad a gyógyszert felhasználni.

A gyógyszer gyermekektől elzárva tartandó.

Forgalomba hozatali engedély jogosultja:

1a Pharma Hungária Kft., Budapest

Ciprofloxacin 1a Pharma 500 mg filmtabletta

Ciprofloxacin 1a Pharma 750 mg filmtabletta

